Il-Papa qal li jemmen li l-qassisin għandhom jibqgħu jħaddnu ċ-ċelibat iżda r-regola ma hix domma li ma tistax tinbidel u “l-bieb huwa dejjem miftuħ”. Huwa kien qed iwieġeb lill-ġurnalisti meta kien fl-ajruplan fi triqtu lura l-Vatikan miż-żjara fl-Art Imqaddsa. Huwa kien għamel kummenti simili meta kien arċisqof ta’ Buenos Aires iżda l-kummenti tal-bieraħ kienu l-ewwel li ta dwar is-suġġett minn meta ngħażel papa. “Iċ-ċelibat m,hix domma,” wieġeb meta mistoqsi jekk qattx jasal iż-żmien li l-Knisja Kattolika tħalli lill-qassisin jiżżewġu bħal ma jistgħu jagħmlu qassisin f’xi knejjes Kristjani oħra. Il-Knisja tgħallem li l-qassis għandu jiddedika lilu nnifsu kollu kemm hu għall-ministeru. Għal dawn l-aħħar 50 sena dejjem kien hemm pressjoni biex qassisin jiżżewġu u kien hemm min saħansitra ħalla l-knisja biedx jagħmel hekk. Suġġett ieħor “jaħraq” li ttratta l-papa kien l-abbuż tat-tfal mis-saċerdoti meta qabblu ma’ reat serju daqs quddiesa Satanika. Il-Papa ħabbar li se jkollu l-ewwel laqgħa ma’ vittmi abbuzati minn qassisin fi ftit ġimgħat oħra u tenna li isqfijiet li kienu involuti jew ħbew l-abbuż, mhux se jeħilsuha lixxa. Huwa ħabbar li tliet isqfijiet kienu qed jiġu investigati u wieħed diġa’ ġie kastigat. Franġisku tenna li min jabbuża mit-tfal ikun qed jitradixxi lil Alla.